Vermiste reddingshond ongedeerd gevindOlive en konst. Katikati (Foto: Facebook) Olive, die Duitse herders- reddingshond van die polisie wat Sondag verdwyn het, is Woensdagoggend ongedeerd gevind. Kapt. Dineo Koena, woordvoerder van die polisie, het gesê die honde-eenheid en lede van die Mthatha-polisie se berede eenheid het sedert vroeg vanoggend in die ruie bosse naby Sulenkama waar Olive weggeraak het, na haar gesoek. “Olive is om 09:15 onder ŉ lae berghang opgespoor. Sy kon nie self uitkom nie en haar kollegas het haar bevry,” het Koena verduidelik. Olive is nie beseer nie en sy het “letterlik terug in aksie gespring”. Konst. Songezile Katikati, haar hanteerder, was in trane van blydskap. Maroela Media het vroeër berig Olive het Sondag teen 19:00 in die Mahlubini-omgewing in Sulenkama verdwyn. Die polisie het vroeër gesê Olive het weggeraak nadat sy ’n 55-jarige man gered het wat Vrydag vermis geraak het toe hy in ŉ woud hout gaan haal het. Olive is na bewering deur ander honde gejaag terwyl haar hanteerder en lede van die gemeenskap op pad terug na die voertuig toe gestap het. Katikati en Olive werk al sedert 2012 saam. Dié twee het ook die toekenning vir beste reddingshond in die Oos-Kaap in 2014, 2015 en 2016 ontvang. Die polisie het almal bedank wat gehelp het in die soektog na Olive.